Intility Arena

Historie

Etter at Hovedserien ble innført i 1948, har Vålerenga benyttet Bislett stadion (1948–1969, 1972–1993, 1997–1999) og Ullevaal stadion (1953–1954, 1970, 1994–1996, 2000–2017) som sin hovedhjemmebane. I tillegg ble klubben «forvist» til Voldsløkka Stadion i 1971 da VIF rykket ned i 3. divisjon.
Det har versert flere ideer til eget stadion opp gjennom tidene. Det ble blant annet utarbeidet planer med arkitektskisser på både Jordal og på Sørenga. Det som kjennetegnet disse ideene, var manglende realisme – blant annet på grunn av liten politisk involvering og urealistisk høye kostnader.
Høsten 2005 fikk Odd Skarheim et oppdrag med å jobbe med stadionprosjektet. Han gikk i dialog med daværende byråd for byutvikling, Høyres Grete Horntvedt, som ga Plan- og bygningsetaten (PBE) et oppdrag med å utarbeide en såkalt beliggenhetsstudie som utredet elleve ulike beliggenheter i Oslo.
Februar 2006 ble Skarheim valgt til ny styreleder i Vålerenga Fotball, og i sin styrelederperiode i klubben 2006–2012 ledet Skarheim også stadionprosjektet i sine seks første år, som styreleder i Vålerenga kultur- og idrettspark. Sentrale grep fra Vålerenga Fotball var å fokusere stadionprosjektet til å handle om byutvikling for en del av byen som behøvde dette, sikre et økonomisk fundament og jobbe mot et mål om å skape samfunnsnytte utover stadionvirksomheten.

Tidsplan

2008: Vålerenga Fotball etablerte samarbeid med Stor-Oslo Eiendom AS som sin prosjektleder.
2009: Arkitektkonkurranse. Link Arkitekter ble kåret som vinner.
2010: Akershus Eiendom ble engasjert for å selge tomtene. Salg av næringstomt ble gjort etter en anbudskonkurranse til NCC Property Development på slutten av året. Første utgave av reguleringsplanen ble innlevert i juni på grunnlag av konkurranseforslaget fra Link Arkitekter. Vålerenga kultur- og idrettspark AS ble etablert i juni.
2011: I 2010–2011 ble det avholdt offentlig utlyst anbudskonkurranse for bygge- og anleggsarbeidene. Prosjektavtale med totalentreprenøren Hent ble inngått i oktober 2011.
2012: Prosjektavtalen med Hent ble videreført i en totalentreprisekontrakt med Hent i mai 2012.
2014: Bystyret godkjente reguleringsplanen for Valleområdet 3. september. Bystyret vedtok tomteavtalen, altså en overføring av tomten på Valleområdet for kr. 1,– til Vålerenga Fotball 24. september. Bystyret godkjente 17. desember leieavtalen om en videregående skole i stadionbygget mellom kommunen, ved Utdanningsetaten, og Vålerenga kultur- og idrettspark, med løpetid på 25 år.
2015: Lånetilsagn fra Danske Bank ble gitt 25. mars. ESAs godkjenning ble avgitt 10. juni. Bystyret vedtok utbyggingsavtalen 17. juni. Årsmøtet i Vålerenga Fotball vedtok 24. juni å godkjenne stadionprosjektet med en kostnadsramme på 720 millioner kroner samt at datterselskapet Vålerenga kultur- og Idrettspark AS kunne oppta et lån på inntil 400 millioner kroner. Oslo kommune ved Plan- og bygningsetaten ga sin rammetillatelse til prosjektet 30. juni. Grunnsteinsnedleggelse på tomten 29. juli 2015. Hent startet opp prosjektet 1. august 2015.
2017: De første kampene ble spilt 9. september (Vålerenga–Kolbotn, damer) og 10. september (Vålerenga–Sarpsborg 08, herrer).
2017: Det norske teknologiselskapet Intility inngikk avtale med Vålerenga Fotball, som innebar at klubbens nye stadion fikk navnet Intility Arena.

Adkomst

Stadionet ligger like ved Hovinkrysset mellom E6 og Ring 3. Det er rundt 800 meter fra t-banestasjon Helsfyr stasjon, som betjenes av linjene 1, 2, 3 og 4. Stadionet er også innenfor 20 minutters gange fra Ensjø stasjon og Hasle stasjon. Det er også flere busslinjer som betjener Hovin-området; 19 ulike linjer fra Oslo stopper i enten Grenseveien eller ved Valle Hovin.
Det er parkeringsplasser i parkeringsgarasjen på Fyrstikktorget på Helsfyr, og utenfor Vallhall Arena. Det er også parkering på Økern Torg og Hasle Torg, i tillegg til plasser litt lengre unna som utenfor Bryn Senter, Storo Senter og Ikea på Furuset. Intility Arena har også egen parkeringsgarasje som normalt sett er åpen for alle, med innkjøring fra Innspurten og torget i sør. Denne er stengt/full på kampdager for Vålerengas a-lag herrer.